کۆچەر بیرکار
کۆچەر بیرکار (FRS) (فەرەیدوون درەخشانی؛ لەدایکبووی ١٩٧٨ لە مەریوان، ئێران) بیرکارێکی ھاوچەرخی کوردە، کە ئێستا لە زانکۆی کەمبریج پرۆفیسۆرە. لە ساڵی ٢٠١٨دا توانی گەورەترین خەڵاتی بیرکاریی جیھانی فیڵدز کە بە نۆبێلی بیرکاری ناسراوە دەستەبەر بکات. کۆچەر بیرکار وتوویەتی «ھیوادارم ئەم خەڵاتە بزە بخاتە سەر لێوی چل ملیۆن کورد».

ژیاننامە 
کۆچەر بیرکار، لە ساڵی ١٩٧٨، لە گوندی نێی سەر بە شارستانی مەریوان لە خێزانێکی جووتیار لەدایک بوو، کۆچەر سێھەم منداڵی خێزانێکی ٦ منداڵییە. خێزانەکەی پێداویستی ژیانیان لە ڕێگەی کشتوکاڵ و چاندنی گەنم و سەوزیجات دابین کردووە. ڕۆژانی منداڵی کۆچەر لە بارودۆخێکی ناخۆشدا بوو، لەو کاتەی شۆڕشی ئیسلامی ئێران لە ناوخۆدا سەری ھەڵدابوو و لە لایەکی تر شەڕیی نێوان عێراق و ئێران ناوچەکەی کاول کردبوو، بەڵام بنەماڵەی کۆچەر سەرەڕای ئەم ناخۆشییە توانیبوویان شوێنێکی ئارام بۆ کۆچەر دابین بکەن، ھەر وەک کۆچەر خۆی دەڵێت: «ڕێک لەدوای لەدایکبوونم شۆڕشی ئیسلامیی ئێران دەستی پێ کرد و دواتر جەنگی ئێران-عێراق، بەڵام خۆشبەختانە ئێمە ھەموو ئەو شتانەی کە پێویست بوون خۆمان دابینمان دەکردن، بۆیە توانیمان ڕزگارمان بێت».

خوێندەواری 
خوێندنی سەرەتایی لە مەریوان بردووەتە سەر و پلەی کارناسیی لە ساڵی ٢٠٠٠دا لە زانکۆی تاران دوایی ھێناوە. لە دوایی لە ساڵی ٢٠٠٤دا لە زانکۆی ناتینگھام پلەی پی ئێچ دیی بە دەست ھێناوە.

توێژینەوە 
بیرکار بە زۆری لەسەر ئەندازەی جەبری (Algebraic Geometry) کار دەکات. ھەروەھا بەرپرس و داھێنەری ماڵپەڕی کۆری زانیاری و داھێنان بووە. ھەروەھا بیرکار لە زۆرێک کونفڕانسی بیرکاری لە وڵاتانی دونیادا بەشداریی کردووە.

خەڵاتەکان 
کۆچەر بیرکار چوار خەڵاتی گرنگی لە بواری بیرکاریدا بەدەست ھێناوە:
 خەڵاتی بنکەی بیرکاریی پاریس
 خەڵاتی لێڤێرھووڵم
 خەڵاتی مۆر بۆ وتاری لێکۆڵینەوەیی، ٢٠١٦
 خەڵاتی فیڵدز لە ساڵی ٢٠١٨دا

سەرچاوەکان 

 لاپەڕەی تایبەتی کۆچەر بیرکار لە ماڵپەڕی زانستگای کەمبریج دا
 ماڵپەڕی ناونیشانی بیرکاران

بەستەرە دەرەکییەکان 

ئەندامانی ئەنجومەنی پاشایەتی
براوەکانی خەڵاتی فیڵدز
بریتانییەکانی بە ڕەچەڵەک کورد
پەنابەرە ئێرانییەکان
خەڵکی مەریوان
دەرچووانی زانکۆی تاران
زانا کوردەکان
زیندووان
کەسایەتییەکانی ڕۆژھەڵاتی کوردستان
کورد
کوردەکانی ڕۆژھەڵاتی کوردستان
کۆچبەرە ئێرانییەکانی شانشینی یەکگرتوو
لەدایکبووانی ١٩٧٨
ماتماتیکزانانی ئێرانی
ماتماتیکزانانی بریتانی
ماتماتیکزانانی کورد
پەنابەرانی شانشینە یەکگرتووەکان